Document ID: 32008R0597

KOMISSION ASETUS (EY) N:o 597/2008,
annettu 24 päivänä kesäkuuta 2008,
migraation väliaikaisten raja-arvojen vahvistamisesta elintarvikkeen kanssa kosketukseen joutuvien kansien tiivisteiden pehmittimille annetun asetuksen (EY) N:o 372/2007 muuttamisesta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon elintarvikkeen kanssa kosketukseen joutuvista materiaaleista ja tarvikkeista ja direktiivien 80/590/ETY ja 89/109/ETY kumoamisesta 27 päivänä lokakuuta 2004 annetun Euroopan parlamentin ja neuvoston asetuksen (EY) N:o 1935/2004 (1) ja erityisesti sen 5 artiklan 1 kohdan,
sekä katsoo seuraavaa:
(1)
Elintarvikkeiden kanssa kosketukseen joutuvista muovisista tarvikkeista annetun direktiivin 2002/72/EY ja elintarvikkeiden kanssa kosketuksiin joutuvien muovisten tarvikkeiden sisältämien ainesosien siirtymisen tarkastamiseen käytettävistä simulanteista annetun neuvoston direktiivin 85/572/ETY muuttamisesta 2 päivänä huhtikuuta 2007 annetussa komission direktiivissä 2007/19/EY (2) selvennetään, että kansien tiivisteet kuuluvat komission direktiivin 2002/72/EY (3) soveltamisalaan. Direktiivissä säädetään, että jäsenvaltioiden on 1 päivään toukokuuta 2008 mennessä vahvistettava toimenpiteet, joilla kansien tiivisteiden vapaa liikkuvuus sallitaan, jos ne ovat direktiivissä 2002/72/EY, sellaisena kuin se on muutettuna, säädettyjen lisäaineiden ainekohtaisen siirtymän raja-arvojen (SML) mukaisia. Direktiivin 2007/19/EY 3 artiklan 1 kohdan kolmannen alakohdan b alakohdassa säädetään, että jäsenvaltioiden on kiellettävä 1 päivästä heinäkuuta 2008 alkaen sellaisten tiivisteen sisältävien kansien valmistaminen ja tuonti yhteisöön, jotka eivät ole säädettyjen vaatimusten mukaisia.
(2)
Komission asetuksessa (EY) N:o 372/2007 (4) säännellään direktiivin 2007/19/EY 3 artiklan 1 kohdan kolmannen alakohdan b alakohdassa tarkoitettujen tiivisteen sisältävien kansien markkinoille saattamista siirtymäkauden aikana ennen kyseisen direktiivin täytäntöönpanoa. Asetuksessa vahvistetaan väliaikaiset SML-arvot kansien tiivisteissä käytettävien pehmittimien kokonaismäärälle siten, että kyseisten tuotteiden vapaata liikkuvuutta ei vaaranneta, että kannet ja elintarvikkeet, jotka aiheuttavat merkittävän riskin, poistetaan välittömästi markkinoilta, ja että samaan aikaan teollisuudelle jää riittävästi aikaa kehittää sellaisia kansia, jotka ovat direktiivissä 2002/72/EY, sellaisena kuin se on muutettuna direktiivillä 2007/19/EY, säädettyjen SML-arvojen mukaisia. Siirtymäkauden oli määrä jatkua 30 päivään kesäkuuta 2008.
(3)
Elintarvike- ja kansiteollisuus ilmoitti joulukuussa 2007 komissiolle, että heinäkuuhun 2008 mennessä markkinoilla ei ole riittävästi direktiivin 2002/72/EY vaatimusten mukaisesti testattuja kansia elintarviketeollisuuden käytettävissä kriittisten elintarvikkeiden - esimerkiksi öljyssä olevien elintarvikkeiden, pestokastikkeiden ja rasvaisten kastikkeiden - pakkaamiseen. Tiettyjä ratkaisuja on kehitetty, mutta ne eivät sovellu kaikkiin tuotteisiin. Joitakin kansityyppejä ei valmisteta kaikenkokoisina. Useissa tapauksissa ei vielä ole käytettävissä tietoja tiivisteen pitävyydestä pitkäaikaisen varastoinnin aikana eikä aineiden migraatiosta.
(4)
Direktiivin 2007/19/EY vaatimusten mukaisia kansia on saatavana vasta heinäkuusta 2008 alkaen, ja elintarviketeollisuus alkaa testata mahdollisia kansityyppejä vasta siitä lähtien. Koska rasvaiset elintarvikkeet, joiden pakkauksissa käytetään kyseisiä kansia, ovat kausituotteita ja koska elintarvikkeiden tuottajat tarvitsevat jonkin aikaa testaukseen ja löytääkseen sopivan ratkaisun tuotteilleen, on tarpeen säätää jatkosiirtymäajasta, jonka aikana on sallittua käyttää asetuksen (EY) N:o 372/2007 mukaisia kansia elintarvikkeiden pakkaamiseen poiketen direktiivin 2007/19/EY 3 artiklan 1 kohdan kolmannen alakohdan b alakohdasta. Direktiivin 3 artiklan kolmannen alakohdan d alakohdan mukaisesti siirtymäajan olisi päätyttävä 30 päivänä huhtikuuta 2009.
(5)
Sen vuoksi asetusta (EY) N:o 372/2007 olisi muutettava.
(6)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 372/2007 seuraavasti:
1)
Korvataan 1 artikla seuraavasti:
”1 artikla
Direktiivin 2007/19/EY 3 artiklan 1 kohdan kolmannen alakohdan b alakohdasta poiketen yhteisön markkinoille voidaan saattaa kansia, joiden tiiviste muodostuu muovikerroksista tai muovipinnoitteista ja jotka yhdessä koostuvat kahdesta tai useammasta kerroksesta erityyppistä materiaalia, jos ne ovat tämän asetuksen liitteessä olevien rajoitusten ja eritelmien mukaisia.”
2)
Korvataan 2 artiklassa päivämäärä ”30 päivästä kesäkuuta 2008” päivämäärällä ”30 päivästä huhtikuuta 2009”.
2 artikla
Tämä asetus tulee voimaan 1 päivänä heinäkuuta 2008.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 24 päivänä kesäkuuta 2008.

Labels: 0
1
17
20